El TDAH o Trastorn per Dèficit d’Atenció i Hiperactivitat és una categoria nosològica creada en els últims anys i que sol fer-se servir molt a la lleugera, especialment en infants que es mostren resistents a l’aprenentatge o són “nerviosos”. El símptoma d’hiperactivitat i/o falta de concentració pot fer referència a molts factors, i en la gran majoria de casos no es tracta d’una afectació neurològica que calgui medicar amb psicofàrmacs estimulants tant potents com el metilfenidat -a més, tenint en compte la dependència que generen-. Hi ha ocasions en què aquest diagnòstic ve per part de l’escola, de logopèdia, de pediatria o de professionals que no tenen relació directa amb la clínica psicopatològica, i donar-li molta fermesa pot tenir un caràcter de sentència per a l’infant o la persona. Caldrà avaluar què és allò que el símptoma xifra, quina funció té aquest pel nen, i quina relació té amb la seva història familiar.